‘મહાસભા શરૃ થવાના દિવસે અમે બધા શિલ્પ પ્રાસાદ (આર્ટ પેલેસ) નામક બંગલામાં એકત્ર થયા. ત્યાં મહાસભાના અધિવેશન માટે એક વિશાળ ખંડ અને અનેક નાના કામચલાઉ ખંડ બનાવાયા છે. અહીં તમામ જાતિના લોકો એકત્ર થયા હતા. બ્રહ્મ સમાજ પ્રતાપચંદ્ર મજુમદાર અને મુંબઈના નાગરકર ભારતથી આવ્યા હતા. વીરચંદ ગાંધી જૈન સમાજના પ્રતિનિધિ તરીકે અને એની બેસન્ટ તેમજ ચક્રવર્તી થિયોસોફીના પ્રતિનિધિ તરીકે આવ્યા હતા. તેમાંથી મજુમદાર સાથે તો મારે પહેલેથી જ પરિચય હતો ચક્રવર્તી મને નામથી જાણતા હતા. શિલ્પ પ્રસાદ સુધી અમને સરઘસાકારે લઈ જવામાં આવ્યા અને અમને બધાને મંચ પર લાઇનબંધ બેસાડી દેવામાં આવ્યા. જરા કલ્પના કરી જુઓ, નીચે એક હૉલ અને ઉપર પ્રકાંડ ગેલેરી, એ ગેલેરીમાં અમેરિકાના સુશિક્ષિત સમાજના પસંદગીના ૬થી ૭ હજાર સ્ત્રી-પુરુષો બેઠાં હતાં અને મંચ પર સંસારના સર્વજાતીય પંડિતોનો સમાવેશ હતો અને હું જેણે જીવનમાં ક્યારેય કોઈ સામાન્ય લોકો સામે પ્રવચન આપ્યું નથી, એ આ મહાસભામાં વ્યાખ્યાન આપવાનો હતો.